khistorydata/jeongjo-sjw-relations huggingface dataset:
정조 9년
沈豐之。以吏曹言啓曰。今此宗廟冬享大祭親行敎是時。執禮以下諸執事。俱以侍從塡差矣。時無職名人員。令該曹口傳付軍職。何如。傳曰。允。
정조 9년
兵曹口傳政事。副司直單趙興鎭。副司果單李敬一尹長烈韓光近兪彦脩洪周萬李思祚朴廣源兪漢敬宋銓申禹相金光岳趙衍德李敏采徐美修洪樂恒李尙度安策朴基正李羽晉徐有鍊尹載命趙雲紀朴宗正李彦祜沈鏗鄭景祚李遇齊。
정조 9년
成德朝。以御營廳言啓曰。本廳諸將官射講時柳葉箭連六巡全布人。別單書入之意。敢啓。傳曰。知道。
정조 9년
持平白師謹啓曰。請大靜縣爲奴罪人金壽賢。依律處斷。請興陽縣爲奴罪人河翼龍。亟令王府。設鞫得情。夬正王法。請大靜縣定配罪人聖中。亟令王府。設鞫嚴問。期於得情。夬正王法。請薪智島荐蕀罪人瑩中。設鞫嚴問。夬施當律。請物故罪人國榮。亟施孥籍之典。請捕廳罪人煥九。亟令王府。嚴加究問。夬正典刑。請亟寢李魯春島配之命。仍令王府。還囚南間。設鞫嚴問。期於得請。請尹得孚。嚴鞫得情。請金斗默抄選之望。亟施刊改之典。請新除授司諫院獻納金東淵。時在洪忠道木川地。請斯速乘馹上來事下諭。答府曰。不允。第九件事。亟停勿煩。下諭事。依啓。
정조 9년
乙巳九月二十八日戌時。上御重熙堂。右承旨入侍時。右承旨徐龍輔。假注書朴蓍壽。記事官金鳳顯李崑秀。以次進伏訖。上命讀公事。仍命退。承史以次退出。
정조 9년
乙巳九月二十八日四更。上御仁政殿月臺。誓戒入侍時。行都承旨沈豐之。左承旨安聖彬。右承旨徐龍輔。左副承旨洪仁浩。右副承旨成德朝。記事官金孝建。假注書朴蓍壽。記注官承膺祚金健修。二提學吳載純。檢校直提學鄭民始。檢校直閣李秉模徐鼎修鄭東浚。以次侍立。上具遠遊冠絳紗袍。乘輿出至降輿所。上降輿陞座。上曰。喧譁若是甚撓。兵判出去。各別飭禁。誓戒如儀訖。上還內。諸臣以次退出。
정조 9년
行都承旨沈豐之坐。左承旨李亨元坐直。右承旨安聖彬坐直。左副承旨徐龍輔內閣直。右副承旨洪仁浩坐。同副承旨成德朝坐。注書金孝建仕一員未差。假注書朴蓍壽仕直。事變假注書金洛一仕。
정조 9년
安聖彬啓曰。明日常參經筵。取稟。傳曰。只晝講。
정조 9년
沈豐之啓曰。新除授漢城判尹徐浩修除拜後。過三日不爲出肅。依定式推考警責。仍卽牌招察任。何如。傳曰。允。
정조 9년
傳于安聖彬曰。都承旨與戶曹判書入侍。
정조 9년
成德朝啓曰。大司諫趙瑍疏批已下。一體牌招。何如。傳曰。允。
정조 9년
黃海兵使狀啓。虞候李彦愼投印經歸。不能檢束。惶恐待罪事。傳于洪仁浩曰。勿待罪事。回諭。
정조 9년
傳于成德朝曰。左副承旨入侍。
정조 9년
洪仁浩。以戶曹言啓曰。時御所各處墻壁垣宇。依定式發遣本曹正郞臣洪元燮。與兵曹參議臣李夔。佐郞臣李東埴。東所衛將臣金麟瑞。西所衛將臣鄭道弘。南所衛將臣李鉐。北所衛將臣金尙振。眼同看審後。有頉處別單書入。而修改則擇日擧行。何如。傳曰。允。
정조 9년
大司諫趙瑍疏曰。伏以。皇天眷佑。寶籙無疆。虹流之聖節載過。川至之休祥益新。而惟我春宮邸下。睿質天成。令聞日就。繼聖朝之故事。吉辰相符。講孝經之遺訓。胄筵肇開。慶溢宗祊。歡均朝野。仍伏念臣。苫塊餘生。喘息猶存。蒲柳衰質。癃朽益甚。微分自甘於廢棄。世念已斷於榮進。不自意如臣微末螻蟻之賤。猥蒙聖上拂拭之眷。銀臺之除。出於特簡。敦府之授。至煩改擬。官雖宿趼。事異常格。恩至渥也。德至厚也。今者薇垣榮銜。又下此際。驚惶感激。顚倒出肅。仍參庭候之班。粗伸叩謝之忱。而第臺端一步。卽臣前日僨敗之地也。小蔑報效。屢陷罪戾。自劃有素。冒據無路。且臣狗馬之齒。將近七十。視聽昏聵。神識迷錯。已不可比數於恒人。而況耳目之責。萬不近似。重以積年貞疾。轉成沈痼。近又症形添劇。㱡㱡欲盡。召牌之下。末由趨承。玆敢略陳短章。仰瀆崇嚴。伏乞俯垂諒察。特許遞改。仍治臣逋慢之罪。以肅朝綱焉。臣雖不以言官自處。而憂憤所激。敢此附陳焉。噫嘻。痛矣。近年以來。亂賊踵出。懲討之請。未嘗不嚴。而每靳曰兪之命。凶逆之類。未嘗不誅。而久稽殲厥之典。根柢未拔。旁生孽芽。窩窟猶在。自作淵藪。滋漫之慮。無所不至。燎原之患。亦多難測。而或偃處畿庄。顯戮未施。或移置善地。天討不行。上下相持。古紙生毛。臣亦曾忝見職。或啓或疏。非一非再。而誠淺言拙。未能準請。見今諸啓尙傳。舊賊未討。世變惟怪。新逆復起。至於昨秋之窮天地亘古今所未聞所未有之劇逆而極矣。尙今追思。骨靑膽掉。雖施以千剮萬戮之刑。劓殄無遺之律。猶不足以小洩神人之憤。而又有窮凶之逆。復出於其同室之內。蓋其禍胎之潛釀已久。凶肚之締結愈祕。逆節之共貫。變怪之層生。胡至此極。彝倫由是而斁敗。義理因此而湮晦。瑮福洋采等諸逆。又接踵而闖發矣。陰懷怨國之心。而綢繆逆謀。潛聚失志之徒。而譸張凶言。占巢穴而捐財。通諸路而募兵。射日之凶。敢肆醞釀。滔天之禍。迫在呼吸。何幸日月昭臨。魑魅莫逃。罪人斯得。三尺快伸。而天網太恢。王法太緩。凶如福逆。而常刑但施於知情。逆似炯賊。而嚴章猶靳於追施。或有經斃。而端緖未究。又有酌配。而盤覈不加。至若留接惡逆者。尙逭鉤問之律。獄體之疎忽。群情之痛惋。豈有甚於此哉。玆莫非群下。不誠不忠。未能力爭之罪。而臣愚死罪。竊以謂殿下。凡於治獄之政。每從寬緩。好生之仁。全懋鎭安。多有當斷而不斷。應問而不問。此雖出於愼刑欽恤之德。而反有欠於拔本鋤治之義。亂逆無知懼之道。王章無可伸之日。伏願深加聖思。廓揮乾斷。亟從三司之請。竝施當用之律。若夫姑停之諸啓。俱是國法之難貸。而遽有依前酌處之批。刑政失當。勘斷無期。臣民之憤鬱。庸有極哉。臣謂一依前日之臺啓。亦賜允從。俾嚴隄防。千萬幸甚。省疏具悉。所陳悉諭諸批。爾其勿辭察職。
정조 9년
乙巳九月二十九日辰時。上御誠正閣。都承旨與戶判入侍時。行都承旨沈豐之。記事官金孝建金鳳顯李崑秀。行戶曹判書趙㻐。以次進伏訖。上曰。左副右副。使之入侍。賤臣承命出傳。左副承旨洪仁浩。右副承旨成德朝進伏。上曰。東南廟碑石。有列聖朝御筆。事面重大。而亦不欲張大爲之。或有私家所浮出。而石品可用。無妨矣。㻐曰。聞兵判言。有數處合用者云矣。上曰。見今材力區處之道。惟有加分耗條。而旣有臺言。不必取用。時敏堂重建時物力。尙有剩餘。以此出用。好矣。仍命書傳敎曰。兵學通今已印頒。京各營習陣。自參現節次。以至各陣號令。一依冊子所載遵用。南漢城操。統營水操。亦皆準此遵用事。分付。禁營習陣當次。適在明日。自明日始用事。分付。命退。諸臣以次退出。
정조 9년
乙巳九月二十九日巳時。上御重熙堂。左副承旨入侍時。左副承旨徐龍輔。假注書朴蓍壽。記注官金健修。記事官李崑秀。以次進伏訖。上命書傳敎曰。今因三朝御製睿製碑文入刻事。奉考先朝御製追記小序。若曰凡事。其宜完備。日後有本。然後可以摹刻。一本藏置鼎足山城爲敎。俄命史官。進詣京史庫奉審矣。京庫無奉安本。而原本移奉於沁都外。奎章閣俱載外閣及沁都史庫形止案。不可不趁。今奉來移摹。且聞癸卯甲辰。尊崇時慈殿慈宮冊寶印。甲辰東宮冊封敎命冊印。尙未移奉云。再明日閣臣。依節目奉詣。而曝曬年限。當此已過云。今番一體爲之。還朝時先朝御製奉來事。令內閣知悉。又命書傳敎曰。有御製奉來事。冊寶印。今行使之奉詣。畿邑廚傳之弊。不可不念。今番則各邑射隊軍等凡係軍民役用之事。特倂除減。各其境上。只旗幟鼓樂前導。船槍等節權減。從便結船。以爲渡涉之地。畿營前導一款。至於江頭。過涉後落後。昨年旣經考出之行。今又有奉安之行。沿路殘邑。本府之弊。在所當念。沿邑各項費用。特令儲置米會減。本府則以京司所管某般錢穀中會減事。一體分付。冊寶印。以一彩輿奉詣事。分付。以今番實錄奉詣時事聞之。彩輿造作。太不堅緻云。今此各殿冊寶印之同奉一輿。蓋出爲民弊之意。此後冊寶所奉彩輿一二坐。別爲造置。以冊寶彩輿四字。令戶判書扁。藏于本曹。以爲取用之地事。定式施行。仍命退。承史以次退出。
정조 9년
乙巳九月二十九日酉時。上御重熙堂。左副承旨入侍時。左副承旨徐龍輔。假注書朴蓍壽。記注官金健修。記事官李崑秀。以次進伏訖。上命書傳敎曰。因國朝寶鑑纂修。沁都所奉八朝實錄。移奉京史庫。寶鑑告成之後。尙未還奉云。再明日內閣奉安冊寶之行。同爲奉詣事。分付。春秋館實錄奉安彩輿。依俄下傳敎。令戶曹知悉擧行。如是則驛馬入把。亦可省弊。一體分付該道。實錄彩輿射隊軍挾輦軍。依冊寶彩輿例。今番則亦爲權減事。分付。上命漢城判尹。更爲牌招。出榻敎仍命退。承史以次退出。
정조 9년
行都承旨沈豐之坐。左承旨李亨元坐。右承旨安聖彬坐。左副承旨李祖承坐直。右副承旨洪仁浩坐。同副承旨成德朝坐直。注書金孝建仕一員未差。假注書朴蓍壽仕直。事變假注書金洛一仕。
정조 9년
成德朝啓曰。狀聞事體。至爲嚴重。守令則不得修啓。自是法例。而今此長淵縣監鄭勗世。以大典通編祗受事。封啓到院矣。原狀啓稟旨下送。而體例所在。極爲駭然。該縣監鄭勗世。從重推考。何如。傳曰。允。
정조 9년
成德朝。以都摠府言啓曰。今日入直內三廳武兼禁軍及軍兵等。中日習射。請出標信。傳曰。知道。
정조 9년
傳于沈豐之曰。禮房承旨馳詣宗廟景慕宮。奉審摘奸以來。
정조 9년
以守禦使狀啓。傳于洪仁浩曰。修補物力不足之數。不可不從便加劃。先從三百張帖文。一一修補後。稍待工役就緖。更爲酌量加請。僧軍加料事。以五百石穀物。分俵於二十三面。則一戶所受。不滿一斗云。在府民無甚困。在僧軍爲大益。依施。校吏料窠加設事。該廳堅執。雖有所據。細聞事情。在本府校吏。不但有滲漉之沾漑。一府民人。庶幾有息肩之望。何論錢穀多寡。依府尹筵奏。特令移屬本府。餉逋退捧事。七百石蕩減。非曰不多。間經無前大霈。亦不入於蠲減中云。是豈同慶之意乎。旣聞之後。豈無闊狹之擧。今年條當捧。屬之昨年條。一倂停退。自明年計年。更許退限。十年分徵。其中最久二年條穀物。令該廳別單書入。特爲蕩減。城民生理事。使之另加爛商。從後論理稟處。城倉修補監董將校等。待寺刹修補。勤慢區別分等。開錄狀本。以爲論賞之地事。回諭。
정조 9년
傳于沈豐之曰。左副承旨聞有親病。許遞。前望單子入之。待下批。牌招察任。
정조 9년
傳于沈豐之曰。在前冊寶奉安時。雖是中使行。必自戶曹。隔入綿子及結裹等物。郞官進排矣。今番則各殿宮冊寶數多。況自內閣奉詣。事體自別。壬寅奉詣時。亦有申飭矣。自今番爲始。冊寶移奉沁都時。進去閣臣與戶曹判書及該色郞官。眼同奉審。隔入等物。一依中使奉詣時例。取用濟用監。閣臣與戶曹堂郞。躬親監董。改結裹後。權安本院廳上。奉安日。戶曹堂郞。眼同安于彩輿。陪進至城外。駕馬後落後事。定式施行。
정조 9년
傳于成德朝曰。在外春坊許遞。前望單子入之。
정조 9년
傳于成德朝曰。閣職番次苟簡。待敎前望單子入之。
정조 9년
待敎前望單子入之。尹行任落點。
정조 9년
吏曹口傳政事。奎章閣待敎單尹行任。
정조 9년
傳于成德朝曰。法綱雖曰解弛。馬點亦是師律所關。況特敎定式。事體何如。而今日馬點。所謂內寺馬醫司僕。無端闕參。見發於摘奸時。寧有如許駭痛之事。招問委折於該寺。則謂以內乘之把持不送。大抵近來內乘。多以別軍職中差出。故此輩使氣至此。此似小事。其流之弊。可勝言哉。設欲不送。何不來稟差備。以此以彼。內乘事萬萬無嚴。當該內乘李晳。竝與別軍職汰去。堂下內乘李堯憲。徒仰晢口。不敢出一言。亦爲汰去。當該馬醫司僕。事當重棍。而適値齋日。與內寺該吏。出付刑曹嚴囚。過齋後移送兵判。嚴棍捧招。待判下。遠地牧場充軍。內乘有闕之代。令該曹口傳。各別擇差。
정조 9년
兵曹口傳政事。以申鴻周田義顯爲兼內乘。
정조 9년
傳于成德朝曰。刑曹入直郞廳。爲先拿處。
정조 9년
李亨元。以兵曹言啓曰。依下敎。司僕寺五所掌房長書吏金思秦朴昌華李挺漢盧鼎曄任世雄等。竝拘留之意。敢啓。傳曰。知道。此五吏等晩時等待之罪。付之該寺科罪。又以四吏。出付龍虎營。此則嚴飭拘留。過齋後決棍次。臨時更稟。可也。
정조 9년
李祖承。以訓鍊都監言啓曰。依傳敎。兩陵補土所郞廳。以本局哨官李聖濂差下之意。敢啓。傳曰。知道。
정조 9년
李祖承。以禁衛營言啓曰。依下敎。司僕寺馬醫金兌協。嚴囚本營之意。敢啓。傳曰。知道。
정조 9년
乙巳九月三十日午時。上御春塘臺。左承旨入侍時。左承旨李亨元。假注書朴蓍壽。記注官承膺祚金健修。以次侍立。上命訓鍊大將御營大將入侍。訓鍊大將具善復。御營大將李柱國承命進伏。上命內試射監試善復曰。今番碑役時車牛價及假家物力。令戶曹上下。今番行閣修改時所入大小瓦子價本。以重熙堂營建物力餘者。亦令戶曹上下何。如上曰。依。善復曰。今番河東籍沒之査得者。還給訓局將校。何如。上曰。依。仍敎曰。承旨出去。發牌戶曹郞廳。以此分付。可也。上曰。今番鑄錢事。何以經期乎。善復曰。姑未磨鍊。御將此等事。素有熟見。可合監董矣。上曰。何如。柱國曰。臣則本未知此等事。訓將之所奏。誤矣。上曰。鑄錢時。每有多端弊瘼。今番何以。則有省弊之道乎。柱國曰。在昔鑄錢時。銅價。每稱不過六七十兩。而今則每稱。至於九十餘兩之多。以此騰湧之銅鐵設鑄。則計其贏餘。極甚零星。且以近來鑄錢言之。全爲剩餘之多。錢體薄小。行之不久。間多破碎。臣待罪摠戎使時。及其反庫。所謂新錢。或有破碎不用者。歲月未久。猶患如此。若至百餘年後。則破而不用。餘存無幾矣。臣意古有十錢通寶。一錢通寶之法。今此設鑄時。以一錢通寶之例鑄行。則體樣敦厚。用必永久。鑄時省弊。爲利甚厚矣。上曰。出擧條。令廟堂稟處。可也。出擧條上命書傳敎曰。兩陵補土役事。今方始役。禮曹節目中啓聞文書。以草記爲之之意。磨鍊啓下。草記則都監將官中一人。別定郞廳稱號。以補土所郞廳。以堂上意啓曰。措語事。分付。仍命退。諸臣以次退出。
정조 9년
乙巳九月三十日巳時。上御誠正閣。晝講入侍時。特進官李命植。同知事吳載純。參贊官李亨元。侍讀官李錫夏。檢討官姜。假注書朴蓍壽。記注官承膺祚金健修。宗臣安川君烓。武臣鄭宇朋。以次進伏訖。上命右副承旨入侍。右副承旨洪仁浩。承命進伏。錫夏進讀。自孟子曰西子蒙不潔。止以我爲簡不亦異乎。讀訖。上讀新受音。命陳文義。錫夏曰。天下之言性也此章。專爲一智字說去。而引禹之行水。喩智之大者。蓋以循其自然。無所穿鑿而言也。學者窮理盡性之功。孰非可鑑於是。而人君爲治之方。尤宜要覽於此訓。苟以睿智之資。處於君師之位。凡於一政令一事爲。依據理勢。務歸至當。則此所謂行其所無事。而所以爲智之大者。伏願深加體念焉。上曰。好矣。下番陳之。曰。以此講章見之。孟子不與右師言。蓋是不屑之意。而觀於語意。其曰不歷位而相與言。不踰階而相揖。卽古人處朝廷之禮。而爲人下者。不敢失此禮也。目今朝廷之上。班行則未免錯雜。筵席則間有勦說。此固群下失禮之過。而自上董飭之方。恐合深念。故敢此仰達矣。上曰。所奏甚好。出擧條。申飭。可也。出擧條載純曰。智是四德之一。宜無大小之殊。而苟有私意之參錯。則爲小智。一循天理之順利。則爲大智。伏願殿下。留意於此等處而體念焉。上曰。好矣。命植曰。玉堂上下番。經筵旣已陳奏。臣則別無仰達之事矣。上曰。參贊官陳之。亨元曰。別無仰達者矣。上曰。智者爲其鑿也鑿之一字。未知何意。錫夏曰。鑿之爲言。不順之意矣。上曰。所惡於智者。何以爲言耶。錫夏曰。便同有妨於智之意矣。命植曰。講筵旣畢。臣以本曹事。有所仰達者矣。仍奏曰。近來各司直囚之弊。罔有紀極。數日前宗親府一日所囚。至於十一人之多。聞是乾糧廳所關云。而諸司若皆如此。則都民何以支堪。典獄必將充滿。而大抵直囚衙門。原大典所載。不過兵曹本曹漢城府司憲府承政院宗簿寺。續典又載備邊司捕盜廳。通編增入條。有奎章閣。只此若干衙門而已。其餘設都監時及鞫廳時。則事係時急。雖不可不爲直囚。而此外則竝依舊例。使不得不由來關。直爲囚禁之意。嚴飭。何如。上曰。依爲之。聞其本事。亦非本府所關云。該宗臣事。萬萬駭然。不可以出疆迫近。因以置之。當該宗臣罷職。此後本府。有如是作弊之事。竝與首有司堂上論罪。以此嚴飭。可也。出擧條仍命退。諸臣以次退出。
정조 9년
乙巳九月三十日申時。上御重熙堂。左副承旨入侍時。左副承旨李祖承。假注書朴蓍壽。記注官金健修。記事官李崑秀。以次進伏訖。上命讀諸公事。仍命退。承史以次退出。
정조 9년
行都承旨沈豐之坐。左承旨李亨元坐。右承旨安聖彬坐。左副承旨李祖承坐直。右副承旨洪仁浩坐直。同副承旨成德朝坐。注書金孝建仕一員未差。假注書朴蓍壽仕直。事變假注書金洛一仕。
정조 9년
成德朝啓曰。合辭方張之時。兩司無詣臺之員。事甚未安。除在外疏批未下未署經外。未肅拜呈告人員。竝卽牌招。何如。傳曰。過齋後牌招。
정조 9년
兼說書前望單子入之。李崑秀落點。
정조 9년
傳于安聖彬曰。檢校直閣徐龍輔。聞其親病。一向沈篤云。減下閣番今爲單番。檢校直閣李秉模。屢次申飭之下。無意入直。寧有如許道理。前後慰釋備至。凡有除拜。義當竭蹶。況檢校之職。不過檢察。輪次持被。無異往役。豈敢如是逡巡。各別嚴飭。今日追省記入直。
정조 9년
傳于洪仁浩曰。左副承旨入侍。
정조 9년
傳于安聖彬曰。春秋館堂上入侍。
정조 9년
以大司諫趙瑍牌不進罷職傳旨。傳于成德朝曰。只推。
정조 9년
司書前望單子入之。安廷玹落點。
정조 9년
以刑曹啓目黃海前兵虞候李彦愼移義禁府稟處事。傳于成德朝曰。特爲分揀。
정조 9년
洪仁浩。以戶曹言啓曰。慶熙宮差備內外。依定式。發遣本曹正郞臣洪元燮。與衛將臣呂從周。眼同奉審後。新執頉處。別單書入。而前後執頉處。因其役處之浩大。姑未得擧行。前頭修改時。今番執頉處。亦爲一體修改。何如。傳曰。允。
정조 9년
洪仁浩。以戶曹言啓曰。文昭殿碑閣蠶壇碑閣追慕洞碑閣凈業院碑閣流霞亭。依定式。發遣本曹郞廳奉審。則文昭殿碑閣。雨漏一庫。蠶壇碑閣。雨漏一庫。夫防草二張。女防草一張脫落。南北紅箭門傾仄。追慕洞碑閣四面墻垣瓦子。間間脫落。流霞亭大廳雨漏三庫。女夫防草。各二張折落。千慕堂庫庫雨漏。四面墻垣瓦子。間間脫落。淨業院門隻及柱㓒色偸。以上有頉處。分付各該司。使之卽速修改之意。敢啓。傳曰。允。
정조 9년
安聖彬。以禮曹言啓曰。卽接全羅監司李在學移文。則井邑縣考巖書院齋任文狀內。文純公權尙夏配亨書院日字。定於來十月二十一日。而同日致祭祗受云。令藝文館撰出祭文及執事官令本道差定進排事知委。而近侍則依傳敎。正日臨時受香祝進去致祭之地。何如。傳曰。允。祭文。當親撰以下矣。
정조 9년
洪仁浩。以訓鍊都監都提調意啓曰。在囚馬醫及拘留該吏等。捉來捧招。該牌頭。亦爲招致詳問事。命下矣。臣進詣司僕寺。依下敎。各人處發問目取招。刑曹囚禁罪人馬醫司僕朴廷輝問目內。馬點時。馬醫司僕定式待令事。前旣親聽傳敎於帳前。則其在奉行之道。何敢一毫慢忽。而昨日馬點。空然闕待。雖是本寺成節目之事。幺麽馬醫。固不當違越。況莫重帳前下敎。丁寧親聽之後。慢不擧行。若是無難。紀綱所在。何等變怪。若曰。今番點考。認以私點。則郊外行點。本是定式粧撰爲說。自歸瞞告。若曰。言于內乘。爲其阻搪。則親聽傳敎。何不明言。其所推托。尤極無狀。況於李邦九納馬時。聞左列牌頭黃壽海知委之言。至以何必申言。當卽出去爲答。則設使內乘。把持牽挽。何不以不得出去之意。卽通于左右列牌頭。而晏然自在。無所皁白乎。金光玉催促之言。傳及養馬。而佯若不聞。恬然不動。違越法令。已是罔赦之罪。而軍馬査點。無異操鍊。則期會不進。亦有當律。前後情節。從實直告。親聽傳敎定式施行之事。更問行止於內乘。誠是意外。此是何人之所敎誘。而將問之際。先有酬酢於何人乎。其間事狀。亦爲無隱納招。廷輝所供內。莫重傳敎。親聽帳前。而不得擧行。自歸慢忽之科。雖啄長三尺。何敢爲發明之計乎。郊外點考。今番乃是初次。故迷劣所致。未知本來定式之如此。認以爲私點。聞黃壽海知委之言。雖以出去爲答。而獨在內寺。不得任意離次。試問于內乘。則堂上內乘。以爲似不必出去云。以此言及於書記處。而初不定式。爲言於內乘。又不以出去之意。明白通報於牌頭。莫非死期將迫。昏網所蔽之致。前後所犯。萬死無惜。嚴問之下。遲晩納招。而至於養馬催促之言。實未聞知。問于內乘時。亦無相議敎誘之人。此外無他所達云。龍虎營拘留罪人內。司僕寺書吏李昌祿洪完琦辛文哲白駿齡等問目內。馬醫書吏。名目雖異。同是分差之人。自有相關之道。且檢飭寺內。乃是書吏之責。馬點時。定式下敎。其敢曰不聞。東門外今日行點。亦豈云不知乎。不聞不知。亦一罪案。況馬醫司僕之不爲出去。旣因內乘之把持阻搪。則書吏輩。常常出入於內乘之坐處。馬醫之來問。內乘之酬答。書吏中無一人參聽云者。其果成說乎。如或欺隱於嚴問之下。則卽此罪犯。尤係罔赦。其間委折。一一直告。昌祿完琦文哲駿齡等所供內。身爲書吏。同在一寺。馬醫司僕所爲。若是罔測。而初不覺察。亦未檢飭。究厥罪狀。萬死無惜。何敢爲一毫發明之計乎。嚴問之下。遲晩納招。而馬醫與內乘酬酢時。則堂上內乘。近無入直本寺之日。未知酬酢。在於何處。而書吏等實無參聽之事云。招問左列牌頭黃壽海曰。無論事之大小。傳敎奉行。焉敢慢忽。而身爲入直牌頭。昨日旣不分明。分付今日又不督促起送。設令內乘。阻搪把持。烏可不以受敎之如此。定式之如許。往言於內乘乎。內乘然又不從。則以其事狀。入稟爲宜。而不此之爲。一任司僕之所爲。越法犯科。是何道理。前後委折。一一詳告。壽海所告內。昨日。李邦九納馬時。馬醫司僕朴廷輝來待。故以明日東小門外。將行馬點考。早早出來之意。丁寧言及。則廷輝以爲何如是申言耶。卽當出去云。故信之不疑矣。馬點罷後。始聞其終不出去云。招問右列牌頭金光玉曰。馬點時。馬醫司僕之待令。旣有定式。不但馬醫之親聽傳敎。壯勇衛亦無不知。則身爲牌頭。進參馬點。若見馬醫之不出來。必當驚怪。送人招來。然又不來。則飛報入直牌頭。事理當然。而泛然看過。任其闕參。奉行受敎之道。何如是慢忽乎。前後委折。一一詳告。光玉所告內。昨日出往馬點處時。先到闕中。擧行節次。整備與否。問于守宮壯勇衛李春英處。則以爲。昨日。皆已知委云。故初不致疑。仍卽出去。則烙印及馬醫。不爲出來。心甚怪訝。還入闕中之際。適逢養馬名不知一人於靑陽門外。以馬醫不來。催促出送之意言及。則養馬應諾而去。又言于左列牌頭黃壽海壽海亦以爲分明知委。必當出去云。故仍卽還出馬點處。良久等待。終無出來之事。事甚悶迫。言于兵房具善德曰。馬醫司僕。不爲出來。何以爲之乎。兵房曰。日勢已晩。吾則看牌頭馬之肥瘦。牌頭等。看出身馬之肥瘦爲好云。故更言于兵房曰。牌頭。異於馬醫。替看肥瘦。果何如耶。兵房曰。與吾共看。何妨之有乎。兵房之言如此。故依其言。行點而歸云。觀此諸供。則莫重受敎。慢不擧行。馬醫司僕之罪也。分明知委。旣諾旋背。馬醫司僕之罪也。稱以私點。瞞告內乘。馬醫司僕之罪也。旣不出去。又不相報。馬醫司僕之罪也。前後罪犯。都是馬醫。準法嚴繩。斷不可已。雖以書吏言之。寺內之事。豈有不聞不知之理。而多般窮詰。泛稱遲晩。究其情狀。殊極痛駭。亦不可不移法司科治。至於左右列牌頭。初旣知委。末又催促。內乘之阻搪與否。未聞馬醫之言。無怪其等待而已。所告。與馬醫所供。別無相左。故依傳敎。馬醫司僕朴廷輝。還送刑曹。更爲牢囚。內寺書吏李昌祿洪完琦辛文哲白駿齡等。還送龍虎營。更爲拘留。左右列牌頭。各歸直所之意。敢啓。傳曰。知道。誠如卿言。四件罪案。無非馬醫之故犯。其在國綱。不可尋常勘罪。況闕點。旣關師律。當該馬醫。令該曹移送訓局。嚴加拘囚。過齋後。卿開坐嚴棍後。水原牧場充軍。此皆憑藉堂上內乘分付有此違越定式之擧。事之痛駭。孰甚於此。大抵內寺所屬。在前受困於中官掖隷輩。至於難支之境。凡有拂意。輒肆捶捽。近年以來。嚴立科條。無或侵撓。朝家之幸。內寺下屬。施惠大矣。革弊至矣。渠輩到今。反欲生氣。此無他。內乘多以別軍職兼帶之故。有此客反笞杖之擧。究其弊源。專在別軍職。於渠輩何誅。拘留該吏。移送本寺。從輕重科治。且以內乘言之。李晢。以別軍職之故。作此駭妄之擧。至於李堯憲。卽一孤雛腐鼠。堯憲汰去分揀。仍任前職。可也。
정조 9년
乙巳十月初一日卯時。上御重熙堂。左副承旨入侍時。左副承旨李祖承。假注書朴蓍壽。記注官金健修。記事官李崑秀。以次進伏訖。上命讀諸公事。仍命退。承史以次退出。
정조 9년
乙巳十月初一日辰時。上御誠正閣。輪對官春秋館堂上入侍時。右副承旨洪仁浩。記事官金孝建。記注官承膺祚。記事官金鳳顯。成均典籍趙鎭宅。承文校檢石宗克。通禮院假引儀鄭桓。校書館著作高昇甲。尙衣院僉正徐侃修。司僕寺判官金基厚。司導寺直長鄭德儕。司饔院主簿李義綱。軍器寺僉正沈寬鎭。西活人別提金喜慶。內贍奉事趙鎭大。內資直長徐鼎淳。宗簿正趙武範。掌樂主簿徐琢修。禮賓參奉具聖元。中部奉事李玄謙。西部奉事鄭可容。南部奉事李義玄。春秋館堂上徐浩修。以次進伏訖。上曰。宣川府使入侍。賤臣承命出。與宣川府使柳鎭淑。偕入進伏。上。下詢職姓名及遺在所懷。諸臣以次進對。上謂鎭宅曰。汝以祛沈滯牽復乎。鎭宅曰。然矣。上謂桓曰。汝。故直提學之姪乎。桓曰。然矣。上曰。以汝叔之思。不問職掌矣。上謂基厚曰。本寺書吏。汝次知乎。基厚曰。然矣。上曰。昨日何不申飭乎。基厚曰。臣未及入來。故致此罪過。萬萬惶悚矣。上謂可容曰。部官職掌。何事。可容曰。部官有七事矣。命之誦奏。可容誦奏。上曰。汝能修擧七事乎。可容曰。留意修擧矣。仁浩曰。西部奉事鄭可容。奏對糢糊。擧措顚錯。所當重勘。而本院請推之外。無他可施之罰。何以爲之乎。上曰。拿處。可也。出擧條上謂鎭淑曰。何日下去。鎭淑曰。未及歷辭矣。上曰。宣川府使柳鎭淑。當日辭朝。出榻敎上謂浩修曰。奉安之行。不至太窘急乎。浩修曰。日字萬萬迫急矣。上曰。何日發行乎。浩修曰。初三日發行矣。命退。諸臣以次退出。
정조 9년
乙巳十月初一日午時。上御重熙堂。左副承旨入侍時。左副承旨李祖承。假注書朴蓍壽。記注官承膺祚。記事官金鳳顯。稟事閣臣徐鼎修。以次進伏訖。上曰。今日坐直爲誰乎。祖承曰。姑未停當矣。上命讀諸公事。仍命退。諸臣以次退出。
정조 9년
行都承旨沈豐之坐。左承旨徐鼎修坐。右承旨安聖彬坐直。左副承旨李祖承坐。右副承旨洪仁浩坐。同副承旨李祖源坐直。注書金孝建仕一員未差。假注書朴蓍壽仕直。事變假注書金洛一仕。
정조 9년
安聖彬啓曰。宗廟冬享大祭相値。明日至初六日。視事頉稟。傳曰。知道。
정조 9년
沈豐之啓曰。同副承旨成德朝。今日不爲仕進。卽爲牌招。何如。傳曰。許遞。前望單子入之。
정조 9년
以刑曹正郞金履彬拿處傳旨。傳于洪仁浩曰。分揀。
정조 9년
傳于徐鼎修曰。右承旨與戶曹判書入侍。
정조 9년
有政。吏批。判書趙時俊進。參判未差。參議金宇鎭進。行都承旨沈豐之進。以李家煥爲兵曹參知。廣陵君埏爲司饔提調。李敬一爲副應敎。尹晩東爲禮賓主簿。冬至書狀官單宋銓。
정조 9년
兵批。判書徐有隣進。參判申大升入直進。參議李夔病。參知李家煥未肅拜。右承旨安聖彬進。以李亨元爲宣傳官。姜膺煥爲忠壯將。李敬運爲都摠經歷。李城輔爲副率。金在潤爲咸興監牧官。柳光斗爲都摠都事。副司直單尹尙東成德朝。副司果單沈晉賢宋銓兪駿柱。副司正單李堯憲。御營哨官韓命祥。今加折衝加資事承傳。
정조 9년
承旨前望單子入之。徐鼎修李祖源落點。
정조 9년
李祖承啓曰。訓鍊大將具善復。以英陵奉審事。出去矣。所佩命召。來請還納。何以爲之。敢稟。傳曰。仍佩往來。
정조 9년
李祖承啓曰。因本院啓辭。訓鍊大將兼察。依頃日例爲之事。命下矣。在前如此之時。或有命招都提調之例。或有發牌從事官聽傳敎之例。今番則何以爲之乎。敢稟。傳曰。從事官發牌聽傳敎。
정조 9년
李祖承啓曰。因本院啓辭。訓鍊大將具善復仍牌往來事。命下矣。將兵之任。不可無一刻摠察之人。何以爲之。敢稟。傳曰。依頃日例爲之。
정조 9년
沈豐之啓曰。今初六日。宗廟冬享大祭親祭祭文。當爲製進。大提學吳載純。待明朝牌招。何如。傳曰。允。
정조 9년
李祖源啓曰。臣與左副承旨李祖承伴直矣。左副承旨李祖承。終已出直。伴直無人。右副承旨洪仁浩式暇。右承旨安聖彬。所當牌招。而拘於廳規。不得請牌。何以爲之。敢稟。傳曰。牌招。
정조 9년
安聖彬。以弘文館言啓曰。本館上番校理臣鄭萬始。下番修撰臣姜。俱以宗廟冬享大祭祭官。今日議政府隷儀時。晝仕出去之意。敢啓。傳曰。知道。
정조 9년
李祖承。以禮曹言啓曰。敬陵弘陵來龍補土。明陵階砌石修改吉日。以今十月初七日。啓下矣。補土堂上具善復李文源。英陵主脈西邊沙汰潰缺處。奉審事進去。勢難及期擧行。碑文御筆。奉詣陵所。初八日改定始役吉日時。初九日卯時退行之意。敢啓。傳曰。允。
정조 9년
李祖承。以備邊司言啓曰。卽見京畿監司徐有防狀啓。則枚擧水原府使李復永牒呈。以爲本府軍餉時在。米爲二千七百三十石零。太爲六千一百五十九石。而該邑。畓多而田少。糶糴之際。有關民弊。餉太已分給條中。限二千石作米捧上事。請令廟堂。稟處爲辭矣。該邑餉穀之米少太多。已不稱當。而又非宜土之穀。終爲病民之端。參量換作。誠爲民國兩便之道。而第數千穀物。一時換作。事涉重大。所請中。限折半許令換作。何如。傳曰。允。
정조 9년
李祖承。以備邊司言啓曰。卽見全羅監司李在學狀啓。則以爲。道內綿農。被損於冷霖晩旱。目下所收。已判歉荒。各司各營上納軍保布。自今十月。當爲始。限明秋。勿論純錢。或錢木參半。從民願許捧事。請令廟堂。稟旨分付矣。本道綿農。若是失稔。則許多上納。有難以本色竝督。軍布雖重。民力宜顧。且於諸道。曾多已施之例。今番海西。亦有特許之恩。則在朝家一視之政。不宜異同。本道上納各營各衙門綿布。許令從民願收捧。而至於訓局。則綿布需用。與他軍門有異。錢木參半上納之意。分付。何如。傳曰。允。
정조 9년
李祖源。以備邊司言啓曰。卽見平安監司鄭一祥狀啓。則以爲。薪島投接彼人一百二十六名。已爲盡數逐送。而以流入彼人禁飭事。鳳城將旣有言及於義州譯學。則今於搜討驅逐之後。似當通報於鳳城將。令廟堂。稟旨分付于義州府尹處矣。當初城將還歸時。初不匿彼人形止探報事。有所馳通於灣府。其所爲說。不過言及於本府譯學輩。使之禁飭而已矣。今旣驅逐。無他事端。不必別爲馳通於城將。狀請辭意。置之。何如。傳曰。允。
정조 9년
李祖源。以備邊司言啓曰。卽見南兵使申應周狀啓。則以爲。親騎衛每年都試時。閑良居首及沒技者。直赴殿試。出身居首及沒技者。依事目權管承傳。而至於曾經邊將者。無他可施之典。每當試場。常有徒勞之歎。首銜居首或沒技者。特加恩資。以爲慰悅之道事。令廟堂。稟旨分付爲辭矣。蓋此親騎衛兩次都試。設行於春秋。而優等及沒技者。閑良則直赴殿試。出身則得差權管。而窠闕則旣少。人額則甚多。雖不能一時遷轉。鱗次塡差。便同久勤。其所慰悅之方。比他道武士。非不優矣。今不必重施恩典。而加資一款。纔因北兵使狀請。已爲特敎許施。則今於南關。不可異同。一體許施。恐合事宜。而第其每等都試出身中。優等雖止一人。沒技之多寡。有難預料。若開竝施加資之路。則末流之弊。似不無滋奸過濫之慮。沒技至於二三人之時。則使之比較。取其中居首一人。竝與優等人。施以加資之典。而如有自願邊將之人。則依前以邊將施行之意。分付南北兵營。永爲定式。何如。傳曰。允。
정조 9년
安聖彬。以兵曹言啓曰。翊衛司副率李克永。素患痰眩之症。乘虛闖發。時月之內。實難供職之望。呈狀乞遞。陪衛輪番之任。不宜久曠。今姑改差。何如。傳曰。允。
정조 9년
安聖彬。以司僕寺提調意啓曰。前內乘李堯憲。仍任前職事。命下矣。令該曹口傳擧行。仍爲付軍職冠帶常仕。何如。傳曰。允。
정조 9년
安聖彬。以刑曹言啓曰。因訓鍊都監啓辭。四件罪案。無非馬醫之故犯。其在國綱。不可尋常勘罪。況闕點。旣關師律。當該馬醫。令該曹。移送訓局。嚴加拘囚。過齋後。卿開坐嚴棍後。水原牧場充軍事。命下矣。依傳敎。罪人馬醫司僕朴廷輝。移送訓鍊都監之意。敢啓。傳曰。知道。
정조 9년
李祖源。以訓鍊都監都提調意啓曰。罪人朴廷輝。自秋曹押送。故依草記批旨。過齋後。嚴棍充軍次。爲先拘囚北營之意。敢啓。傳曰。知道。
정조 9년
李祖源。以刑曹言啓曰。當該馬醫司僕。事當重棍。而適値齋日。與內寺該吏。出付刑曹嚴囚。過齋後。移送兵判。嚴棍捧招。待判下遠地。遠地牧場充軍事。命下矣。依傳敎。當該馬醫司僕朴廷輝。內寺該吏李昌祿辛文哲洪完琦白駿㱓等。爲先嚴囚。過齋後。移送兵曹之意。敢啓。傳曰。允。
정조 9년
李祖承。以兵曹言啓曰。刑曹囚禁罪人司僕寺書吏洪完琦李昌祿辛文哲白駿㱓等。依下敎。拘留於龍虎營之意。敢啓。傳曰。允。
정조 9년
乙巳十月初二日辰時。上御重熙堂。左副承旨與兵曹判書京畿監司同爲入侍時。左副承旨李祖承。記事官金孝建。記注官承膺祚。記事官金鳳顯。兵曹判書徐有隣。京畿監司徐有防。檢敎直閣徐鼎修。以次進伏訖。有隣曰。日來。聖候若何。上曰。一樣矣。上曰。奉安使薄暮渡江云。達夜趲程。始可到通津矣。有防曰。俄見下吏私報。過江後。彩輿又爲折傷。蒼黃改備云。不勝驚歎矣。上曰。南道年事。比東道。何如。有防曰。別無加減。而秋後大水。自多被災。災結得數千結。然後始可磨勘。誠爲可悶矣。有防曰。臣於今番巡路。歷到水原。則本府公廨軍器。山城城堞公廨及軍器雜物。一新修改。至於外倉。亦皆補葺。可謂煥然改觀。已因該府使狀聞。帶率裨將。特蒙加資之命。土校二人。雖伏承邊將除授之承傳。而其所調用。未知的在何時。故該府諸將校等。縷縷等訴。皆以爲沁松兩都及京外營門。有此等請賞之時。營裨土校。俱蒙加資之恩云。渠輩之情願如此。他營之已例有據。今此土校二人。其在一視之道。宜有別般施賞之道。而係關恩典。不敢仰請矣。上曰。一體加資。可也。出擧條有防曰。在前陵幸植炬時。自京畿境。至晝停所。或陵所。畿邑擔當擧行。而大駕出宮後。大旗先過。吹打隨到。然後畿邑所植之炬。方始燃火。至於百官軍兵先導時。則只擧旁植小炬者。自是已行不易之例。而今番陵幸時。大旗與皷吹尙遠之時。京司下隷輩。不有法式。恐喝外邑下吏。使之先期燃火。深夜昏黑之中。雖不辨其某司下隷。而一邑吏。不勝其威䝱。徑先燃火。次次效尤。畢境幾乎生事。伊時窘速罔措之狀。實無可言。此若不痛加嚴斷。一番定制。則來頭之弊。又當如前。臣意則陵幸時植炬差使員。必令先導於挾輦頭局之前。以爲臨時如例燃炬之地。京司下隷之威喝徑燃者。自臣營捉送秋曹。從重照勘之意。定式施行。何如。上曰。依爲之。聞極駭然。此後。龍旗吹打尾局。大旗幟頭局。植炬差使員一員。隨往到信地始燃。如是定式。而京各司又有捉令爇火之擧。則各持下吏當該官員摘發。自本道指名狀聞。亦令兵曹知悉。蛟龍旗次知本曹郞廳一人。與該差使員。眼同檢飭。可也。出擧條有防曰。英陵主脈西邊不遠之地。水道會合處。每經潦雨。輒被衝破。曾於年前。本陵官若干補築。而今番秋霖。潰缺如前。待開春。卽令地方官。眼同本陵官。從便補築。似好。故敢達矣。上曰。補土堂上。旣命入侍。使之稟處。可也。出擧條命退。諸臣以次退出。
정조 9년
乙巳十月初二日未時。上御誠正閣。右副承旨與戶曹判書入侍時。右副承旨洪仁浩。假注書朴蓍壽。記注官承膺祚。記事官金鳳顯。行戶曹判書趙㻐。以次進伏訖。上曰。今番奉安使下去時。實錄彩輿。再次折傷。至有草索結鞭之擧云。所聞極爲驚駭。㻐曰。彩輿中新造者。上重下弱。故當初造出之時。不無慮矣。上命補土堂上入侍。賤臣承命出。與具善復李文源。偕入進伏。上曰。卿等亦聞奉安使消息否。善復曰。略聞知矣。上曰。昨日日暮後渡津云。若趁金浦前進。勢將達夜行役。沿路所見。可不駭然乎。善復曰。然矣。上命都承旨與兵曹判書入侍。都承旨沈豐之。兵曹判書徐有隣。承命進伏。上曰。卿亦聞之此事。而蓋今番奉安之行。不時離發。故自多窘速。不無生事之慮矣。果如所料。致有此擧矣。僉曰。然矣。奉安事體莫重。沿路驅馳。迫昏渡涉。不無杠缸之弊矣。上命書傳敎曰。今番奉詣彩輿。以其別新造之故。體大卜重。已慮有杠缸之弊。觀春秋館堂郞狀啓。果有是弊云。旣聞之後。不可無飭。該曹堂郞推考。仍命京畿監司有司堂上入侍。京畿監司徐有防。有司堂上趙時俊。承命進伏。上命書傳敎曰。今聞畿伯筵奏。英陵主脈西邊。有沙汰潰缺處。工役頗不些云。旣聞之後。不可不趁卽奉審。此與陵上石物執頉。有異。政府以下。不必進去。近有陵園補土之役。差出堂上。仍以此堂上。今日辭朝。使之進詣奉審後。圖形以來。上謂善復曰。今日仍爲下直出去。好矣。上命相地官一員以禮賓參奉具聖元帶去。出榻敎命補土堂上先退。命書傳敎曰。昨夜飭敎。何等申嚴。檢校之職。不過推察。至於特被。亦無異於往役。以此意屢次嚴飭。仍令追省記入直。自夜達朝。無意承膺。到今反稱病劇。寧有似此道理。若此則此宰臣更無束帶供職之日乎。又復催促。徒損國綱。檢校直閣李秉模。亟施罷職不敍之典。此後行止。不欲復煩辭敎。使之知悉。上謂時俊曰。加分耗條取用事。何以爲之耶。時俊曰。適因言端。敢此仰達矣。今番東南廟碑役時。所入物力。以三賑穀加分耗條取用云。御製睿製之刻豎。所重有在。本廟事體。亦與他自別。毋論某處錢穀。豈不可取用。而第於頃者。旣因臺疏。不爲取用於補土之役。則耗條雖異元穀。似當有更合商量之道矣。上曰。兵判之意。何如。兵曹判書徐有隣曰。碑役物力。旣無出處。故不得已以三賑穀加分耗條取用之意。頃有所仰稟。而吏判所奏。旣出經法。理宜聽施。姑先以賑廳所在營建物力中取用。充報之道。從後更商。似好矣。上曰。然則依此爲之。可也。出擧條㻐曰。適因言端。敢此仰達矣。百官頒祿及軍兵放料則假令磨鍊。計朔分排。庶可僅僅支過。而別庫貢價米。則因惠廳米及訓營兼料米一萬四千石之還報。無以支用。勢將依昨年例。請貸於惠廳。而惠堂以爲米條則不足。賑廳錢則猶可推移云。若以關西小米一萬五千石或二萬石。劃給惠廳。而取用賑廳錢。則似爲便。好矣。上曰。惠堂之意。何如。宣惠廳堂上徐有隣曰。貢價不足。果如戶判所奏。而米條則實無許貸之道。若以錢條。換貿關西米。留作賑廳穀。則京外俱便。故曾與戶判。有所酬酢矣。宣惠廳堂上趙時俊曰。旣不發賣本色留置。則便是穀物之衙門相換。似無所妨矣。上曰。就議大臣。草記。可也。出擧條上命書傳敎曰。左承旨許遞。前望單子入之。上命新除授承旨。牌招察任。時俊曰。慶尙道蔚山左兵營右領軍官金海珍上言。以爲臣矣身所帶右領軍官。屬於兵營之中。營額數爲三百三十名。而本無料布。軍裝戰馬。自備應役。且輪回入番於中營。故不能服田。虛費家力。營下民人。不願入屬。皆不免老羸疲殘。習操之際。全不成樣。一依東萊別騎衛安東等三鎭馬兵都試例。每年使中營。先爲試才。報于兵營。自兵營。加許一第。則富實之民。爭先願屬。緩急可以得力。依願許施爲辭。判付內。有卿旣經道伯。如有所見。後日登對稟處之命矣。諸道馬兵。民皆不願。抵死謀避。故乃以疲殘丐乞之輩。俱數塡充。戰馬戎裝。無一措備。軍制之有名無實。莫過於是。故頃年馬兵都試之創設者。蓋意其富實之民。爲其科路。或有願屬之類而然也。至於東萊別騎衛。以其邊門重地。專爲慰悅之方。設行都試。已多年所。載在續典則較他自別。而今者兵閫之校。援此兩例。欲創右領軍官都試之規。渠輩雖曰。無料布之枝。得免軍役。入屬校列者。亦已幸矣。此而許施。則諸道營閫之校。必將接跡而起。論以一視之道。亦何可或許或否乎。後弊所關。不可不防元。上言勿施。四件外猥越之罪。令攸司處之。何如。上曰。依爲之。出擧條上命書傳敎曰。政官牌招開政。仍命退。諸臣以次退出。
정조 9년
行都承旨沈豐之齋宿。左承旨徐鼎修齋宿。右承旨安聖彬齋宿。左副承旨李祖承齋宿。右副承旨洪仁浩齋直。同副承旨李祖源齋直。注書金孝建齋宿一員未差。假注書朴蓍壽齋直。事變假注書金洛一仕。
정조 9년
徐鼎修啓曰。禁衛營將官來言。今日本營軍兵。日次私習云矣。敢啓。傳曰。知道。
정조 9년
徐鼎修啓曰。御營廳將官來言。今日本廳軍兵。日次私習云矣。敢啓。傳曰。知道。
정조 9년
以香室受押單子。傳于安聖彬曰。親押。
정조 9년
以黃海監司災實分等狀啓。傳于李祖承曰。大臣有司堂上。明日親押時。入侍稟處。
정조 9년
以原春監司狀啓災實分等事。傳于李祖承曰。所請極爲精細。俱非難從之事。依狀請施行。至於舊還。則已以待分等狀本處分。有措語批答於大臣擧條者。今年穡事。雖曰免歉。新舊還上之一時倂督。民力必難支吾。之次邑舊還。一倂特許停退。稍實邑中。嶺東諸邑瘡痍。決知其尙未快蘇。且經奉安之行。以此以彼。不可無別般軫念之道。舊還一體停退。俾小民。知朝家懷保之意。須各專意新還事。令廟堂行會。
정조 9년
傳于沈豐之曰。發遣吏郞。諸執事請齋與否。摘奸以來。
정조 9년
李祖承。以都摠府言啓曰。今日入直內三廳武兼禁軍及軍兵等。當爲中日習射。而冬享大祭親祭。齋戒相値。不得爲之之意。敢啓。傳曰。知道。
정조 9년
李祖承。以禁衛營言啓曰。依下敎。本營拘留司僕寺馬醫金兌協放送之意。敢啓。傳曰。知道。
정조 9년
乙巳十月初三日巳時。上御重熙堂。左承旨與兵曹判書入侍時。左承旨徐鼎修。假注書朴蓍壽。記注官承膺祚金健修。兵曹判書徐有隣。以次進伏訖。上曰。近來內局蔘政。極艱云。未知何如。有隣曰。內局蔘政。自經再昨年關東蔘蠲減之後。數爻大縮。昨年雖已復舊。用度轉益艱辛。引用明年條。而猶患不足。將至再引年之境。揆以事面。合有變通之道。臣意則明年引用條十斤。以丙申權減條中計除。依例以明年條。更爲上下。而添價之出給貢人者。姑勿擧論。只以本價蔘一兩代錢七十兩。直爲上下於本院。以爲劣縮之需。則經費不至大損。蔘政庶可支用。而至於京貢蔘再明年條。待其當等。依例上下。亦合事宜。故敢此仰達矣。上曰。依爲之。此是別貿。令戶曹給價。直下本院。可也。出擧條仍命退。諸臣以次退出。
정조 9년
乙巳十月初三日申時。上御重熙堂。軍士房承旨入侍時。左副承旨李祖承。記事官金孝建。記注官承膺祚金健修。以次進伏訖。上曰。吏曹郞廳發牌。淸齋與否。摘奸以來事。分付。抄啓文臣今年計劃持入。賤臣承命奉入。命退。承史以次退出。
정조 9년
沈豐之啓曰。明日大駕詣宗廟入齋室後。王大妃殿惠慶宮問安。何承旨進去乎。敢稟。傳曰。同副承旨進去。
정조 9년
安聖彬啓曰。明日動駕時。諫院侍臣無進參之員。除在外未署經外。正言宋俊載。卽爲牌招。以爲淸齋進參之地。何如。傳曰。允。
정조 9년
吏曹口傳政事。以鄭尙淳爲分內局提調。以申禹相爲右通禮。
정조 9년
以正言宋俊載牌不進罷職傳旨。傳于李祖源曰。只推。
정조 9년
傳于李祖源曰。前直閣李秉模敍用。
정조 9년
傳于李祖承曰。明日出宮門路。以貳極門爲之。
정조 9년
徐鼎修。以訓鍊都監言啓曰。今十月初五日宗廟擧動時。銅龍門西營兩處入直禁衛軍替代。斥堠伏兵。令都監定送事。自兵曹節目。啓下矣。銅龍門軍一百名。把摠尹壽民。哨官鄭光述。旗牌官金益麗。西營軍四十名。哨官吳徹常率領。與禁衛軍。替代入直。還宮後。還爲替直。而竝待標信擧行。斥堠伏兵。係是冬節。依癸卯特敎定式。斥堠五處。將五人軍二十名。伏兵四處。將四人軍十六名。減半定送。而晝療飢夜饋粥之意。敢啓。傳曰。知道。
정조 9년
李祖承。以禁衛營言啓曰。依下敎。本營中軍李文德改差之意。敢啓。傳曰。知道。
정조 9년
安聖彬。以禁衛營言啓曰。今十月初五日宗廟擧動時。外營各處入直將官軍兵等。依例除標信出用。銅龍建陽等門及西營入直將官軍兵。依兵曹節目。以訓鍊都監砲手替把。而竝與新營入直騎士。待標信出用。初六日還宮後。還爲替直之意。敢啓。傳曰。知道。
정조 9년
乙巳十月初四日未時。上御重熙堂。左承旨入侍時。左承旨徐鼎修。假注書朴蓍壽。記注官承膺祚金健修。稟事閣臣鄭東浚。以次進伏訖。上命兵曹判書入侍。賤臣承命出。兵曹判書徐有隣。階入進伏。上曰。擧動時。侍衛班。每患不齊。明日則各別申飾。俾無錯雜之弊。可也。仍命退。諸臣以次退出。
정조 9년
行都承旨沈豐之隨駕宿。左承旨徐鼎修隨駕宿。右承旨安聖彬隨駕宿。左副承旨李祖承隨駕直。右副承旨洪仁浩隨駕宿。同副承旨李祖源隨駕直。注書金孝建隨駕宿一員未差。假注書朴蓍壽隨駕直。事變假注書金洛一守宮直。
정조 9년
大駕。詣宗廟入齋室後。王世子遣宮官口傳問安。答曰。知道。
정조 9년
永寧殿展謁罷後。仍詣入齋室後。奎章閣政院玉堂藥房口傳問安。答曰。知道。
정조 9년
王大妃殿惠慶宮。遣承旨口傳問安。答曰。知道。
정조 9년
安聖彬啓曰。初六日七日。判府事李徽之脫停朝市。八日九日。永禧殿還安祭相値。視事頉稟。傳曰。知道。
정조 9년
宗廟冬享大祭祭報府親行敎是時。亞獻官判府事徐命善。終獻官判府事金熤。進幣瓚爵官吏曹判書趙時俊。奠幣瓚爵官吏曹參議金宇鎭。薦俎官戶曹判書趙㻐。禮儀使禮曹判書金履素。典祀官奉常正朴長卨。廟司令李潞秀。宮闈令尙膳崔鳳佐朴尙衍高夢賢。堂上執禮行副司直趙興鎭。堂下執禮司僕正曺允大。第一室執尊修撰姜。第二室執尊正言宋俊載。第三室執尊副司果尹長烈。第四室執尊副司果嚴思憲。第五室執尊副司果李思祚。第六室執尊副司果兪漢敬。第七室執尊掌令姜垣。第八室執尊副司果金寅燮。第九室執尊副修撰李顯靖。第十室執尊正言金履翼。第十一室執尊副司果趙雲紀。第十二室執尊副司果韓光近。第十三室執尊文學鄭東觀。第十四室執尊副司果李顯默。第一室大祝吏曹佐郞申耆。第二室大祝弼善趙弘鎭。第三室大祝校理鄭萬始。第四室大祝副校理趙濟魯。第五室大祝副司果朴廣源。第六室大祝副司果尹序東。第七室大祝副司果徐美修。第八室大祝副司果李東稷。第九室大祝副司果李翼晉。第十室大祝副司果成種仁。第十一室大祝副司果李延伋。第十二室大祝校理李錫夏。第十三室大祝副校理李太亨。第十四室大祝副應敎李敬一。第一室祝史掌令宋景煥。第二室祝史副司果趙衍德。第三室祝史副司果兪彦脩。第四室祝史副司果金復元。第五室祝史副司果崔恒。第六室祝史副司果柳畊。第七室祝史副司果李壽咸。第八室祝史副司果沈埉。第九室祝史副司果柳河源。第十室祝史持平李永穆。第十一室祝史副司果朴宗正。第十二室祝史副司果沈鏗。第十三室祝史副司果尹載命。第十四室祝史副司果宋銓。第一室齋郞金光岳。第二室齋郞副司果李尙度。第三室齋郞副司果崔景岳。第四室齋郞副司果鄭景祚。第五室齋郞副司果李晴。第六室齋郞副司果韓商新。第七室齋郞副司果李遇濟。第八室齋郞副司果申光祐。第九室齋郞副司果姜世綸。第十室齋郞副司果李羽晉。第十一室齋郞副司果徐有鍊。第十二室齋郞副司果宋益中。第十三室齋郞副司果李書九。第十四室齋郞持平白師謹。第一室捧俎官戶曹正郞洪元燮。副司果李昌會。工曹正郞金啓淳。第二室捧俎官戶曹正郞具膺。刑曹佐郞趙祥逵。內贍直長徐鼎淳。第三室捧俎官刑曹正郞韓弘裕。典籍徐有豐。廣興奉事金在明。第四室捧俎官刑曹正郞鄭大容。濟用奉事南涑。北部奉事尹載伋。第五室捧俎官敦寧判官金魯成。西部都事崔弘毅。長興奉事徐貞輔。第六室捧俎官刑曹佐郞李象鼎。漢城判官徐有器。軍資直長鄭東杓。第七室捧俎官工曹正郞李海敷。漢城主簿李集明。司饔奉事朴喆源。第八室捧俎官工曹佐郞朴吉源。掌樂主簿李弘源。司宰直長尹光碩。第九室捧俎官軍資主簿朴賢秀。造紙別提李素。司饔奉事任好常。第十室捧俎官工曹佐郞鄭厚祚。司饔主簿沈景文。司圃直長徐命存。第十一室捧俎官北部都事朴升壽。漢城主簿李熻。南部奉事李義玄。第十二室捧俎官司僕主簿李牧永。中部都事南獜耉。禮賓奉事洪彝浩。第十三室捧俎官儀賓都事金思羲。司饔主簿李義綱。司宰奉事洪景憲。第十四室捧俎官戶曹佐郞尹羲厚。司僕主簿趙雲絅。繕工監役李在容。盥洗位兵曹佐郞李亨逵。禮曹佐郞鄭來成。爵洗位兵曹正郞李東喆。禮曹正郞高廷憲。亞終獻盥洗位典籍朴載淳。掌牲令典牲主簿南播秀。協律郞掌樂正尹在醇。贊者引儀慶明運崔慶鎭。謁者兼引儀沈選之。假引儀李持淳。贊引兼引儀安宗孝。假引儀成元柱。祭監監察柳頤玄黃基玉。七祝獻官副司果金聖規。祝史典籍李存遠。齋郞繕工副奉事吳彦謨。功臣獻官司宰僉正尹煜。祝史禮曹正郞李亨衢。齋郞濟用奉事鄭東喆。
정조 9년
永寧殿冬享大祭祭報府。初獻官錦城尉朴明源。亞獻官行副司直李在簡。終獻官刑曹參判尹蓍東。薦俎官金履禧。典祀官奉常僉正鄭篆。殿司直長鄭殷祥。宮闈令尙茶高夢龍。尙孤李益瑞。堂上執禮宗簿正趙武範。堂下執禮相禮權之彦。大祝副司果朴基正。副司果李敏采。副司果任希遠。副司果李彦祐。祝史尙衣僉正徐侃修。副司果李奎亮。平市令趙鎭明。掌樂主簿徐琢修。掌苑別提洪配浩。齋郞尙衣直長李協聖。司導直長鄭德濟。平市直長金翰東。長興直長金獻祚。宗簿直長洪徽河。捧俎官戶曹佐郞朴基赫。司饔奉事洪樂敎。繕工主簿劉大鉉。廣興主簿洪百游。內資奉事趙鎭大。長興主簿李鋐。義盈奉事李龜錫。廣興副奉事李尙榮。繕工監役尹應烈。司宰主簿朴瓊。掌苑奉事南履範。內贍奉事姜文岳。東部奉事林淳浩。內資直長柳煥。司導主簿宋奎瑞。掌牲令典牲直長宋啓來。協律郞掌樂僉正趙廷瑗。贊者兼引儀崔廷說。謁者假引儀鄭桓。贊引假引儀吳彦儉。祭監監察柳烶。
정조 9년
以監察柳烶汰去傳旨。傳于沈豐之曰。聞其事勢。非監察之罪。豈可以自首之事汰去。此傳旨分揀。
정조 9년
安聖彬。以禮曹言啓曰。因左議政洪樂性所啓。節使拜表日字。以念後推擇事。命下矣。更令日官推擇。則今十月二十一日午時爲吉云。以此日時擧行。而原粘目中。改付標以入之意。敢啓。傳曰。知道。
정조 9년
乙巳十月初五日辰時。上詣宗廟。冬享大祭入侍時。行都承旨沈豐之。左承旨徐鼎修。右承旨安聖彬。左副承旨李祖承。右副承旨洪仁浩。同副承旨李祖源。記事官金孝建。假注書朴蓍壽。記注官金健修。記事官金鳳顯。以次侍立。上具遠遊冠絳紗袍。乘輿出至仁政門外。上降輿。執圭乘輦。由敦化門。詣太廟大門外。上降輦乘輿。至降輿所。上降輿入齋殿。諸臣口傳問安。答曰。知道。通禮跪請出次。上改具冕服。詣望廟禮位。行四拜禮訖。上陞詣廟內。第一室奉審後。次詣各室奉審訖。還詣十一室。冊寶奉審。大王位癸巳尊號玉冊。奉審無頉。外袱紫的明紬新備。丙申加上尊號玉冊。奉審無頉。庚子上諡玉冊。奉審無頉。外袱眞紅禾紬新備。丁未王世子冊封竹冊敎命。奉審無頉。外袱紫的明紬新備。癸酉加上尊號玉冊。奉審無頉。仁敬王后位壬寅加上諡玉冊。奉審無頉。辛亥竹冊敎命。奉審無頉。仁顯王后位癸酉加上尊號玉冊。奉審無頉。甲戌復位玉冊敎命。奉審無頉。外袱紫的明紬新備。辛巳上諡玉冊。奉審無頉。仁元王后位庚申尊崇玉冊。奉審無頉。外袱眞紅禾紬新備。庚申秋尊崇玉冊。奉審無頉。丁卯尊崇玉冊。奉審無頉。辛未尊號玉冊。奉審無頉。壬申尊號玉冊。奉審無頉。丙子加上徽號玉冊。奉審無頉。丁丑上諡玉冊。奉審無頉。壬午敎命。奉審無頉。上曰。都提調與都承旨。戶禮判親審精裹。表紙中。若有御筆。則內裹本署。都提調鄭存謙。都承旨沈豐之。戶曹判書趙㻐。禮曹判書金履素。承命進伏。看審後。上詣省器位。省器如儀訖。上還出東門外石橋。乘輿至廟南門外。降輿。步過前路。上乘輿。至永寧殿東門外。上降輿。執圭詣望殿位。行四拜禮訖。陞詣殿內第一室奉審後。次詣各室奉審。還至第九室。寶奉審。安順王后位辛卯玉印。奉審無頉。章順嬪庚辰白鐵渡銀印奉審。印篆多刓。餙鐵鑠蝕。上謂趙㻐曰。鐵印之鑠蝕。予實初見。而卿或見之否。㻐曰。白鐵本自易傷。年久則例爲鑠蝕矣。上曰。此則不可不改之也。因詣省器位。省器如儀訖。上出東門外。還入齋殿。改具遠遊冠絳紗袍。執圭詣省牲位。禮曹判書跪請省牲。省牲如儀訖。奉俎官諸執事。不能成班。錯雜喧撓。上曰。押班監察。事過後拿處。上命健修。傳諭于本署都提調曰。今日紀綱。雖曰解弛。廟司之行步。若是太慢。守僕之擧行。多有顚錯。冊寶奉審時。前已奉審者。不置標準。致有又爲奉出奉納之擧。都提調若能着意申飭。豈有如此之弊乎。實爲慨然之意往傳。健修承命出傳。還奏曰。嚴敎之下。惶懍震越。罔知所措。更無仰達之言云矣。上命大祝竝進前。各問姓名。命退。上曰。行祭時酌酒之際。每患不均。各別申飭。無至如前之爲也。上還入齋殿。命左承旨入侍。徐鼎修進伏。上曰。有司堂上。持守禦使狀啓入侍。徐有隣進伏。上命他有司堂上竝入侍。金華鎭趙時俊進伏。上曰。同副承旨摠戎使入侍。同副承旨李祖源。摠戎使金思穆。承命進伏。上曰。此狀啓所言。果何如。華鎭等曰。非但此也。逋吏之已故者。則無處可徵。至於族徵里徵云矣。上曰。此是悶憐處也。大抵廣州。尤甚此弊。而勢固然矣。其中或有生存者乎。思穆曰。年久逋吏。想無生存之理矣。上曰。此則分等蕩減。好矣。仍命書別單回啓批旨。有隣曰。經宿動駕時。闕門留門。標信來到。則兵曹摠府守宮堂上。從門隙祗受。而近日則闕門下鑰後。建陽門例不得往來。標信來到。昌德宮門外。摠府堂上。祗受無路。昌慶宮門外。兵曹堂上。祗受無路。今後則兵曹摠府。各於該掌處所祗受。則恐合事宜。而不敢擅便。敢此仰達矣。上曰。依爲之。出擧條仍命退。上命都承旨。持本宮謄錄冊入侍。豐之進伏。上命書傳敎曰。取見謄錄冊。丙申以後。尙不謄置。本署事體。何等莫重。而掌故文字。如是不留意。都提擧無怪其不欲躬檢細務。旣聞之後。不可不申飭。自明日修整。儀軌亦令修整。至三更五點。上具冕服。執圭詣板位西向立。禮儀使啓請行事。上行四拜禮。仍詣盥洗位盥洗訖。陞自阼階。詣第一室罇所。進幣瓚爵官酌鬱鬯。上詣神位前。北向跪三上香。執瓚灌地獻幣訖。上次詣各室。上香祼鬯奠幣。如一室儀訖。上降復位。諸大祝各俸牲匣。次詣各室俸奠訖。諸大祝各取蕭黍稷。濡於脂。燼於爐炭。上又詣第一室神位前。跪獻酌。奠于神位前。又執爵。奠于王后神位前。大祝進伏神位之右。讀祝訖。上次詣各室初獻。竝如上儀。上入小次。亞獻終獻。竝如儀訖。上出次。詣飮福位。飮福如儀訖。上行四拜禮。詣望燎位。諸大祝俸祝幣。焚於爐。上還入齋殿。上改具遠遊冠絳紗袍。乘輿至乘輦所。上乘輦。駕至大門外。上曰。廟庭各別修掃。兵曹郞廳一人落後。着意修掃。賤臣承命出傳。駕至敦化門。命宣傳官。持標信解嚴。仍還內。諸臣口傳問安。答曰。知道。諸臣以次退出。
정조 9년
行都承旨沈豐之坐。行左承旨朴祐源坐。右承旨李祖承坐直。左副承旨林濟遠未肅拜。右副承旨李祖源坐直。同副承旨李泰永未肅拜。注書金孝建仕一員未差。假注書朴蓍壽仕直。事變假注書金洛一仕。
정조 9년
李祖承。以都摠府言啓曰。今日入直內三廳武兼禁軍及軍兵等。中日習射。請出標信。傳曰。後日次爲之。
정조 9년
李祖承啓曰。禁衛營將官來言。今日本營軍兵。日次私習云矣。敢啓。傳曰。後日次爲之。
정조 9년
李祖承啓曰。御營廳將官來言。今日本廳軍兵。日次私習云矣。敢啓。傳曰。後日次爲之。
정조 9년
李祖承。以奎章閣守宮檢校直閣意啓曰。夜間閣內無事之意。敢啓。傳曰。知道。
정조 9년
李祖源啓曰。新除授右副承旨柳焵。時在京畿楊州地。斯速乘馹上來事。下諭。何如。傳曰。允。
정조 9년
以大司諫趙煥。正言宋俊載。執義李東郁。掌令姜垣宋景煥。持平李永穆白師謹牌不進罷職傳旨。傳于李祖源曰。只推。
정조 9년
以全羅監司啓本罪人金宗赫到配事。傳于沈豐之曰。放送事。分付。
정조 9년
傳于李祖源曰。在外及呈病式暇承旨。竝許遞。前望單子入之。待下批牌招察任。
정조 9년
承旨前望單子入之。朴祐源林濟遠李泰永落點。
정조 9년
沈豐之。以禮曹言啓曰。五禮儀。大臣之喪。自上有擧哀之節。而取考謄錄。則雖或因特敎擧行。而今則永禧殿親祭不遠。有不敢循例取稟之意。敢啓。傳曰。昨問參班與否於僚相。亦不以病未參班爲對。卽聞有奄逝之報。殊甚慘惻。成服日。遣近侍致弔。該曹雖已磨鍊。致祭亦爲遣近侍爲之。祿俸限三年輸送。擧哀一款。適値齋日。依近例停止。
정조 9년
李祖源。以兵曹言啓曰。依下敎。隨駕禁軍駕後禁軍壯勇衛及武藝別監內吹兼內吹標下軍兵等處。設粥分饋之意。敢啓。傳曰。知道。
정조 9년
李祖源。以訓鍊都監言啓曰。依下敎。挾輦軍別技軍兼內吹等處。設粥分饋之意。敢啓。傳曰。知道。
정조 9년
李祖源。以訓鍊都監都提調意啓曰。北營拘留罪人馬醫司僕朴廷輝。嚴棍二十度後。水原牧場充軍次。出付兵曹之意。敢啓。傳曰。知道。
정조 9년
李祖源。以兵曹言啓曰。依傳敎。馬醫司僕朴廷輝。水原牧場充軍。定驛子押送之意。敢啓。傳曰。知道。
정조 9년
李祖源。以司僕寺一提調意啓曰。內侍書吏李昌祿等四人。各決笞四十度。外寺書吏朴昌華等五人。各決笞三十度。從輕重科治之意。敢啓。傳曰。知道。
정조 9년
李祖源。以禁衛營言啓曰。依下敎。隨駕衛內本營槍劍軍兼內吹及陣上將校軍兵等處。設粥分饋之意。敢啓。傳曰。知道。
정조 9년
李祖源。以御營廳言啓曰。依下敎。駕前別抄兼內吹及留陣將校軍兵等處。設粥分饋之意。敢啓。傳曰。知道。
정조 9년
領敦寧鄭存謙箚曰。伏以。淸廟親祼。徹夜將事。日吉辰良。回鑾萬安。聖孝米光。群情胥忭。念臣猥以無似之賤品。濫叨本署都提之任。一味尸素。專不事事。謄錄修置。卽是應行之事。而矇未之覺。至若守僕。任事於至敬之地。宜擇其謹愼解事者。而乃使生疎歷淺者。錯於其間。莫非臣不能照管檢飭之罪。揆以邦憲。死有餘罪。特荷聖度涵覆。不惟不加之誅。至勤誨諭。感惶之極。不遑他顧。陪參享班。粗效義分。而跡涉無憚。米增兢蹙。在臣自處之義。不敢晏然仍居。玆敢冒死自列。伏乞聖明。遞臣職而勘臣罪。以爲不職者之戒焉。答曰。省箚具悉卿懇。所引二件事。俱不足深引。至於已奉審冊寶之再行奉審。此最欠敬。然亦旋爲覺得。卿須安心勿辭。益加愼攝。仍傳曰。此批答。遣史官傳諭于領敦寧。
정조 9년
乙巳十月初六日未時。上御誠正閣。同副承旨入侍時。同副承旨李祖源。假注書朴蓍壽。記注官承膺祚金健修。以次進伏訖。上命都承旨入侍。沈豐之承命進伏。上曰。廟庭及各司假家處。果皆精掃乎。豐之曰。果爲精潔矣。上命書傳敎曰。大典通編印本中差誤處。如已看詳付籤。明日大臣入侍時。同爲持入事。遣史官傳諭于金奉朝賀。又命書傳敎曰。昨問參班與否於僚相。亦可以病未參班爲對。卽聞奄逝之報。殊甚慘惻。成服日。遣近侍致祭。該曹雖已磨鍊。致祭亦爲遣近侍爲之。祿俸限三年輸送。擧哀一款。適値齋日。依近例停。以判府事李徽之卒逝單子。又命書傳敎曰。以相職纔下隱卒之敎。而此大臣。又經閣職。原任閣臣別致賻。曾有定式。令本閣分付該曹。使之擧行。致行致祭等事。一體按禮擧行。又命書傳敎曰。關西結案罪人趙命海。供招已上來。令該府。後坐起時。時囚罪人趙應鉉處。發問目嚴問同情委折。萬一游辭發明。當刑推得情。期於輸款。以此分付該府。又命書傳敎曰。畿營分等狀本來到。明日大臣備局有司堂上畿伯入侍稟處。諸宰中稟事堂上等。令來待。因此思之。目今秋務方殷。所請災結。從違間。尙不許施。民事可悶。況有推職未勘裨吏取招之命。如是之際。該道伯必當引義。廢閣公務。職答及裨吏等。令該曹星火催促。俾無淹滯之弊。又命書傳敎曰。無論有情無情。如渠蟻虱之賤。犯科至此。雖有嚴棍充軍之命。大抵牧場。與邊鎭有異。渠輩何足深誅。馬醫司僕充軍人。特爲分揀。差代望筒。今番姑爲勿施事。遣史官傳諭于司僕一提調。仍又分付兵曹。又命書傳敎曰。刑曹都囚徒中韓文杞文禱。竝放。韓文構所犯。事關紀綱。照律定配。以徵他掖隷事。分付刑曹。又命書傳敎曰。拿處假通禮部官。竝付過放送。祖源曰。入啓文書。何等審愼。而刑曹都囚徒錄啓。全不致察。至有刀剪紙端。半割字劃。事之欠敬。莫甚於此。當該堂上推考。郞廳所當重勘。而本院請推之外。無他可施之罰。何以爲之乎。上曰。依爲之。郞廳拿處。可也。出擧條上命書傳敎曰。以知申所奏推之。近來堂后日記之不成樣。可以知之。筵稟申飭之後。焉敢若是稽忽。當該注書等。自明日來會朝房。一一較準改修整以納。當抽栍所見。伊後現發。則該注書。當拿問重勘。以此各別嚴飭。仍命退。承史以次退出。
정조 9년
乙巳十月初六日申時。上御重熙堂。左副承旨入侍時。左副承旨李祖承。假注書朴蓍壽。記事官金鳳顯李崑秀。以次進伏訖。上命書傳敎曰。在外承旨許遞。前望單子入之。上命承旨前望單子入之。待下批牌招。新除授承旨。牌招察任。竝出榻敎上謂崑秀曰。何以往還。奉安彩輿。下去時折傷云。所聞誠甚驚駭矣。果能無撓復命。還可幸也。崑秀曰。別無大段折傷處。而以其新造。故反不如舊製矣。御製奉來。姑爲權安于本閣耳。上曰。唯。仍命退。承史以次退出。